
Bulk-fill kompozitok által kifejtett polimerizációs stressz - in vitro vizsgálat

Bevezetés: A fogászati kompozitok polimerizációs zsugorodása klinikailag releváns probléma. Az említett zsugorodás megfelelő adhézió esetén stresszt generál a megmaradt foganyagban. Minél destruáltabb a fog, annál kevésbé tud a foganyag ellenállni a polimerizációs stressznek, és repedések keletkezhetnek a megmaradt foganyagban a zománcon. Kutatásunkban arra kerestük a választ, hogy két eltérő töméstechnika esetében van-e különbség a rövid üvegszálas kompozit (SFRC) tömőanyag zsugorodása miatt kialakult repedések számában.
Módszerek: A kutatáshoz azonos nagyságú, 40 darab extrahált bölcsességfogat használtunk, melyeket 2 csoportra osztottunk. A fogakba 5mm mély és 2,5mm falvastagságú MOD kavitásokat preparáltunk, majd adhezív kezelést követően I. osztályúvá alakítottuk kompozit tömőanyaggal. A hiányzó dentinmagot az alábbiak szerint pótoltuk: 1. csoportnál bulk-fill technikával alkalmaztunk az SFRC-t (everX Posterior), míg a 2. csoportban ferde rétegzéssel 2 mm vastag rétegekben applikáltuk az SFRC-t. Mindegyik minta esetén az SFRC-t okkluzálisan 1 mm kompozittal fedtünk. Minden egyes réteg fotopolimerizálását követően D-Light Pro lámpával megvizsgáltuk a fogzománcot és az újonnan keletkezett repedések számát rögzítettük. Az összrepedésszámot egy hét elteltével is rögzítettük.
Eredmények: A bulk-fill csoportban átlagosan 1.45, míg a rétegzett csoportban 1.05 repedést detektáltunk. A két töméstechnika között az eltérés nem szignifikáns (p=0,383). 1 héttel később a bulk-fill csoportban 4.95 (340%-os növekedés), a rétegzett csoportban 4.30 (410%-os növekedés) volt az átlagos repedésszám. Ez a korábbi adatokhoz képest szignifikáns eltérés (p=0,000). A két töméstechnika között a végső összrepedésszám tekintetében nem tapasztaltunk szignifikáns eltérést (p=0,448).
Megbeszélés: SFRC anyag esetén a két vizsgált töméstechnikával közel azonos mértékű repedésképződés jön létre, és mindkét módszernél jelentősen megnő a repedések száma a posztpolimerizációs időszakban.





